Document ID: 31999D0785

ΑΠΟΦΑΣΗ ΤΟΥ ΣΥΜΒΟΥΛΙΟΥ
της 25ης Νοεμβρίου 1999
που εξουσιοδοτεί τη Δημοκρατία της Φινλανδίας να εισάγει ή να διατηρήσει τις μειώσεις ή τις απαλλαγές από τους ειδικούς φόρους κατανάλωσης που επιβάλλονται σε ορισμένα πετρελαιοειδή για ειδικούς σκοπούς, σύμφωνα με τη διαδικασία που προβλέπεται στο άρθρο 8 παράγραφος 4 της οδηγίας 92/81/ΕΟΚ
(1999/785/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/81/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή(1), και ιδίως το άρθρο 8 παράγραφος 4,
την πρόταση της Επιτροπής,
Εκτιμώντας τα ακόλουθα:
(1) βάσει του άρθρου 8 παράγραφος 4 της οδηγίας 92/81/ΕΟΚ, το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει απαλλαγές ή μειώσεις από τους ειδικούς φόρους κατανάλωσης στα πετρελαιοειδή, για λόγους ειδικών πολιτικών·
(2) οι φινλανδικές αρχές ανακοίνωσαν στην Επιτροπή ότι επιθυμούν να απαλλάξουν το φυσικό αέριο από τους ειδικούς φόρους κατανάλωσης με σκοπό να προωθήσουν τη χρήση του ως καυσίμου, ιδίως για τα οχήματα επαγγελματικής χρήσης στις πόλεις· σύμφωνα με τη γνώμη της Δημοκρατίας της Φινλανδίας, αυτό το αίτημα συμφωνεί με τους στόχους μείωσης της εκπομπής ρυπογόνων σωματιδίων από τα οχήματα· δεδομένου ότι το φυσικό αέριο είναι συγκρίσιμο με το υγραέριο LPG όσον αφορά τις επιπτώσεις του στο περιβάλλον, θα πρέπει να τυγχάνει της ίδιας φορολογικής μεταχείρισης όταν χρησιμοποιείται ως καύσιμο οχημάτων και είναι αιτιολογημένο να επεκταθεί η απαλλαγή που χορηγείται στο υγραέριο LPG και στο φυσικό αέριο και στο μεθάνιο· άλλος λόγος χορήγησης της απαλλαγής στο φυσικό αέριο είναι ότι το προϊόν αυτό είναι, λόγω της χημικής του διάρθρωσης, σχεδόν παρόμοιο με το μεθάνιο· η διαφορετική φορολογική μεταχείριση γι' αυτά τα δύο αέρια θα ήταν επίσης εξαιρετικά δυσχερής για τους ελέγχους·
(3) τα άλλα κράτη μέλη ενημερώθηκαν σχετικά·
(4) Η Επιτροπή και το σύνολο των κρατών μελών κρίνουν ότι δικαιολογείται η χορήγηση απαλλαγής από τους ειδικούς φόρους κατανάλωσης για το φυσικό αέριο για λόγους περιβαλλοντικής πολιτικής και ότι δεν θα νοθεύσει τον ανταγωνισμό ούτε θα εμποδίσει την λειτουργία της εσωτερικής αγοράς·
(5) η Επιτροπή εξετάζει τακτικά τις μειώσεις και τις απαλλαγές για να εξακριβώσει εάν αυτές συμβιβάζονται με τη λειτουργία της εσωτερικής αγοράς ή με την κοινοτική πολιτική στον τομέα της προστασίας του περιβάλλοντος·
(6) η Δημοκρατία της Φινλανδίας ζήτησε την άδεια να απαλλάξει από τους ειδικούς φόρους κατανάλωσης το φυσικό αέριο, το ταχύτερο δυνατό· το Συμβούλιο θα επανεξετάσει την αίτηση αυτή με βάση έκθεση της Επιτροπής το αργότερο μέχρι τις 31 Δεκεμβρίου 1999, ημερομηνία λήξεως της άδειας που χορηγείται βάσει της παρούσας απόφασης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Σύμφωνα με το άρθρο 8 παράγραφος 4 της οδηγίας 92/81/ΕΟΚ και υπό την επιφύλαξη των υποχρεώσεων που καθορίζονται από την οδηγία 92/82/ΕΟΚ του Συμβουλίου, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης στα πετρελαιοειδή(2), και ιδίως των ελάχιστων συντελεστών που αναφέρονται στο άρθρο 7, εξουσιοδοτείται η Δημοκρατία της Φινλανδίας να απαλλάξει από τους ειδικούς φόρους κατανάλωσης το φυσικό αέριο όταν αυτό χρησιμοποιείται ως καύσιμο, μέχρι τις 31 Δεκεμβρίου 1999.
Άρθρο 2
Η παρούσα απόφαση απευθύνεται στη Δημοκρατία της Φινλανδίας.
Βρυξέλλες, 25 Νοεμβρίου 1999.

Labels: 2
14
18